Arheološko područje Mile

**Arheološko područje Mile** nalazi se u Arnautovićima, općina Visoko, Bosna i Hercegovina. Proglašeno je za nacionalni spomenik Bosne i Hercegovine.

## Lokacija 
Nalazi se uz sjeverni rub sela, blizu desne obale Bosne. Srednjovjekovno naselje Mile u 17. ili 18. stoljeću dobilo je naziv Arnautovići. Smješteno je u Visočkom polju, na desnoj strani Bosne, blizu ušća rječice Goruše, 2&nbsp;km udaljeno od Visokog. Lokalitet  na kojem se nalaze ostaci crkava zove se Zidine ili Crkvina.

## Historija 
Vladalo je mišljenje da je krunisanje kralja Tvrtka I obavljeno u manastiru Mileševa, kod Prijepolja. U posljednjih 40-tak godina, naročito nakon arheološkog iskopavanja P. Anđelića, pojavila se i druga teza, po kojoj Mile kod Visokog postaju i krunidbeno mjesto bosanskih kraljeva. Uz razmatranje svih političkih i crkvenih prilika, te studija sfragistike i numizmatike, smatra se da je koronator djed Crkve bosanske.

## Opis 
Kompleksno arheološko područje u Milima sastoji se od četiri graditeljske cjeline koje stoje u specifičnim prostornim i hronološkim odnosima.
**Najstariji zid nekog objekta**, još uvijek je hronološki neodređen. Smatrali su ga jedno vrijeme antičkim, odnosno kasnoantičkim objektom. 
**Romanička crkva** podignuta iznad najstarijeg objekta u periodu 12.-13. stoljeće.
**Starija gotička crkva** koja se naslanjala na apsidu romaničke crkve, podignuta je u prvoj polovini 14. stoljeća, nakon osnivanja samostana. Grobovi su ispunjavali unutrašnjost crkve, a oko crkve, bila je velika nekropola stećaka. Otkriveno je ili djelimično istraženo preko 100 grobova. Od toga je u crkvi otkriveno i istraženo 36 grobova. 
**Mlađa gotička crkva**
Ustanovljene su četiri zidane grobnice, među kojima je svakako najznačajnija kraljevska grobnica.  U nalaze iz grobova, izuzimajući kraljevski grob, spadaju srebrne i bronzane naušnice raznih tipova, dijelovi kožnog pojasa sa bronzanim aplikacijama, bronzana loptasta dugmad, razno srebrno i bronzano prstenje, fragmenti staklenih čaša i talijanski piccoli kovani u rasponu od 12. do 14. stoljeća.

Grob bana Stjepana II Kotromanića (umro 1353.godine) nije mogao biti arheološki provjeren. Franjevački ljetopisi navode da je ban Stjepan II podigao Crkvu svetog Nikole u Milima i da je prema vlastitoj želji u njoj  pokopan.  
Grobnica kralja Tvrtka I Kotromanića smještena je u zadnjem dijelu crkvenog kora, dim. 2,00X2,80 m. U njoj je bio slobodno postavljen sarkofag dim. 1,90X1,00 m. Nadzemni dio grobnice sačinjavale su kamene ploče crvenkastosmeđe boje, sa profilacijom i figuralnim ukrasima u plitkom reljefu i jedan monolitni stećak-sljemenjak sa podnožjem, pomno isklesan od čistog sitnozrnog krečnjaka. Danas stećak leži uz sjeverni zid crkve, gdje je i nađen. Nalazi ostataka materijalne kulture su veoma dragocjeni. To su: 
* dijelovi plašta od brokatnog platna sa predstavama kraljevskog grba na plaštu koji je služio kao mrtvački pokrov preko sanduka,
* četiri zlatna prstena, jedan srebrni i jedan bronzani sa tragovima pozlate; dva posljednja su pečatni prstenovi,
* uski dijadem sa 20 pozlaćenih pločica, i posebno pronađena zlatna pločica,
* dio brokatne trake sa srebrnim dugmadima.
Svi predmeti se nalaze u srednjovjekovnoj zbirci Zemaljskog muzeja i izloženi su.

## Reference 
## Vanjski linkovi 
*  Crkva u Milima

Kategorija:Nacionalni spomenici u Visokom
Mile
Kategorija:Srednja Bosna